मोबाइल की चाह में एटीएम लूटने पहुंचे बदमाश ने कर दी थी गार्ड की हत्या
नंदबाग स्थित स्टेट बैंक ऑफ इंडिया के एटीएम बूथ में गार्ड अंकुश पिता लीलाधर शर्मा की हत्या में पुलिस ने एक बदमाश को गिरफ्तार कर लिया। एक माह की पड़ताल में करीब 40 संदेही बदमाशों से पूछताछ और 275 मकानों की सर्चिंग के बाद पुलिस आरोपी तक पहुंच सकी। पकड़ा गया बदमाश मोबाइल का शौकीन था, लेकिन रुपए नहीं थे। इसके लिए वह एटीएम में लूट करने घुसा था। तभी वहां सो रहा गार्ड जाग गया तो उसकी हत्या कर दी। आरोपी पर पूर्व में अवैध शराब और आॅर्म्स एक्ट के केस भी दर्ज हैं।
डीआईजी हरिनारायणचारी मिश्र ने बताया आरोपी धनपाल उर्फ दीपक पिता रामकृष्ण रघुवंशी(22) निवासी न्यू जगदीश नगर है। वह मूल रूप से गुना का रहने वाला है। उसे गिरफ्तार कर लिया है। पूछताछ में पता चला कि आरोपी को मोबाइल रखने का शौक है। इसी शौक के लिए उसने एटीएम से रुपए लूटकर नया मोबाइल खरीदने की योजना बनाई थी।
14 फरवरी 2017 की रात वह नंदबाग स्थित स्टेट बैंक ऑफ इंडिया के एटीएम में धारदार हथियार लेकर घुसा था। उसने मशीन का नंबर हुड उखाड़ दिया था, तभी गार्ड अंकुश जाग गया। इस पर उसने धारदार हथियार से गार्ड की गर्दन पर वार कर दिए था। गर्दन की नस कट जाने से गार्ड की मौत हो गई थी। डीआईजी ने बताया एटीएम बूथ के सीसीटीवी फुटेज न मिलने से पुलिस की चुनौती बढ़ गई थी। हत्यारे तक पहुंचने के लिए सीएसपी अजय जैन और बाणगंगा टीआई विनोद दीक्षित ने 10 दिन तक इलाके के 275 मकानों में संदिग्धों की तलाशी ली। पुराने करीब 40 से ज्यादा बदमाशों को भी पूछताछ के लिए बुला लिया था लेकिन किसी से लिंक नहीं मिली।
तीन टूटे मोबाइल भी रखता था शौक के लिए
आरोपी के परिवार में मां, पिता, भाई व भाभी हैं, लेकिन वह अलग रहता था। उसे बचपन से ही मोबाइल की चाहत थी। उसकी जेब से पुलिस को तीन टूटे हुए मोबाइल मिले, जिन्हें वह शौक के लिए रखता था। पुलिस ने जब उससे हत्या में प्रयुक्त हथियार बरामद किया तो पुलिस को गुमराह करने के लिए हथियार भी डुप्लीकेट बनवा लिया था, जिस पर पुलिस को कोई ब्लड के निशान नहीं मिले। सख्ती की तो उसने असली हथियार जब्त करवाया।
मृतक का गायब मोबाइल मिलने से मिली लिंक और जुड़ती गई कड़ियां, तब पुलिस आरोपी तक पहुंची
हत्या के बाद आरोपी ने मृतक गार्ड अंकुश का मोबाइल चुरा लिया था। यह मोबाइल मल्हारगंज की लक्ष्मीपुरी कॉलोनी स्थित एक रेस्टोरेंट के टीन शेड पर फेंक दिया था। यह मोबाइल जब्त पुलिस हुआ तो लिंक मिली और जांच की कड़ियां जुड़ती गई। दुकानदार और आसपास के लोगों से पूछताछ में संदेही का नाम राजपाल रघुवंशी होना पता चला था। यहां भी कि उस पर अवैध शराब और आॅर्म्स एक्ट के केस भी दर्ज हैं। टीम को आबकारी विभाग के रिकाॅर्ड में राजपाल की जगह नाम धनपाल रघुवंशी मिला, लेकिन पता जगदीश नगर का ही था। जांच में पता चला कि वह पोलोग्राउंड स्थित प्लास्टिक फैक्टरी में काम करता है। जब वहां पुलिस पहुंची तो धनपाल नहीं राजपाल नामक कर्मचारी की जानकारी मिली। इसका पता भी वही था। पुलिस ने शंका के आधार पर उसे पकड़ा तो उसकी जेब से राजपाल नाम से फैक्टरी मजदूर होने का कार्ड मिल गया। कड़ी पूछताछ में आरोपी ने अंकुश की हत्या करना कबूल लिया। डीआईजी ने हत्याकांड का खुलासा करने वाली टीम को 20 हजार के इनाम की घोषणा की ।
आरोपी धनपाल
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva